Diari Oficial de la Generalitat Valenciana


Sumari del DOGV 6108, del 23-09-2009 (2009/10642)

ORDE de 15 de setembre de 2009, de la Conselleria d'Agricultura, Pesca i Alimentació, d'autorització de celebració d'eleccions parcials en la Confraria de Pescadors Sant Elm de Benicarló.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/09/15/(2)/dof/vci/html**

### Dades del document

Número de DOGV
:   6108

Data del DOGV
:   23-09-2009

Secció del DOGV
:   I. DISPOSICIONS GENERALS

Número del document
:   2009/10882


Data del document
:   15-09-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * pescador
    * eleccions

ORDE de 15 de setembre de 2009, de la Conselleria d'Agricultura, Pesca i Alimentació, d'autorització de celebració d'eleccions parcials en la Confraria de Pescadors Sant Elm de Benicarló. [2009/10275]  
La Llei 9/1998, de 15 de desembre, de Pesca Marítima de la Comunitat Valenciana, en l'article 69 regula l'elecció dels membres dels òrgans plenaris superiors de govern de les confraries, que s'ha de realitzar per mitjà d'orde de la conselleria competent en matèria de pesca.  
Atés que s'ha rebut l'escrit de 7 de juliol de 2009, pel qual s'assabenta esta Direcció General d'Empreses Agroalimentàries i Desenvolupament del Medi Rural, de l'acord adoptat per la Junta de la Confraria de Benicarló, de data 9 de juny de 2009, en el qual diu que:  
«A la vista de les baixes produïdes en la Junta General, per la part representativa dels treballadors de tremall i atés que s'ha esgotat la llista de candidats nomenats suplents en les últimes eleccions celebrades, s'acorda dirigir escrit a la Conselleria d'Agricultura, Pesca i Alimentació, amb la finalitat que autoritze la celebració d'eleccions parcials a la Junta General, per a cobrir les vacants produïdes en la representació de treballadors de tremall, així com la possibilitat de cobrir les esmentades vacants amb treballadors del sector d'arrossegament, per al cas de no existir candidats per l'esmentat sector de tremall, i això, amb la finalitat de mantindre la paritat d'armadors i treballadors en la Junta General.»  
Vist l'informe del director territorial de Castelló relatiu a les vacants de la Junta General de la Confraria de Pescadors de Benicarló.  
Vist l'informe de l'advocacia de la Generalitat en què s'indica en síntesi que:  
A la vista dels Estatuts de la Confraria es desprén clarament l'exigència d'un quòrum representatiu dels diferents sectors treballador-armador, per al vàlid funcionament dels òrgans de govern.   
Considera l'advocacia que els supòsits previstos en l'article 26 «en els supòsits d'impossibilitat de presa de possessió dels càrrecs electes en els terminis màxims establits en la normativa electoral, en virtut de suspensió acordada en via judicial de l'efectivitat de l'elecció efectuada, a causa d'impugnació dels acords de la Comissió o Mesa Electoral, de la no-celebració legal de les eleccions de renovació de càrrecs i de produir-se vacants sobrevingudament no cobertes pels suplents designats en procediment electoral i fins a la solució del problema plantejat, es formarà una Comissió Gestora», es referixen a impossibilitat de funcionament normal dels òrgans de govern, per no poder arribar a les majories corresponents, i que, d'altra banda, es parla d'una situació temporal «fins a la solució del problema plantejat», sense que la solució del problema haja de passar per la convocatòria d'eleccions generals. Per això, conclou que es procedent la convocatòria parcial d'eleccions.   
Respecte a la possibilitat que esgotats els suplents d'una determinada agrupació de treballadors, siguen coberts els seus llocs pels d'una altra agrupació, igualment del mateix sector, no hi ha impossibilitat legal, si les normes electorals així ho preveuen, ja que la paritat entre treballadors i armadors s'exigix pels Estatuts de la Confraria, però no l'existent entre les agrupacions d'extracció dels membres d'un i altre sector.  
I per tot l'anterior, informen positivament de la qüestió plantejada per la Confraria de Pescadors de Benicarló en tots els seus termes.  
Per la facultat que em conferix l'esmentat article 69 de la Llei 9/1998, de 15 de desembre, de Pesca Marítima de la Comunitat Valenciana,   
ORDENE  
Primer  
La Confraria de Pescadors de Benicarló ha de procedir a la celebració d'eleccions parcials a la Junta General per a cobrir les vacants produïdes en la representació de treballadors de tremall, que han de tindre lloc entre el 15 d'octubre i el 15 de novembre de 2009.  
Únicament en el cas de no existir candidats per l'esmentat sector de tremall i, de forma transitòria fins a les pròximes eleccions a la Confraria, s'autoritza la possibilitat de cobrir les esmentades vacants amb treballadors d'un altre sector.  
Segon  
Una vegada elaborat el Pla Electoral, la Confraria de Benicarló l'ha de remetre a la Direcció Territorial de Castelló per a l'aprovació per este.  
Tercer  
S'ha de remetre a la Direcció Territorial de Castelló còpia de les actes relatives a tot el procés electoral firmades per tots els integrants de la Mesa Electoral, en el termini màxim de deu dies, comptats des de la terminació del procés electoral.   
Quart  
La Mesa Electoral té encomanada la funció de presidir la votació, vigilar la seua regularitat, mantindre l'orde, realitzar l'escrutini i vetlar per la legalitat del sufragi. La Comissió Electoral ha de resoldre, en primera instància i en el termini de dos dies, les reclamacions i els problemes que es plantegen en el transcurs de l'acte electoral. Contra els seus acords es pot interposar recurs d'alçada en el termini d'un mes davant del director territorial de Castelló.  
Quint  
Este acte posa fi a la via administrativa i contra este es pot interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la notificació, o impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 15 de setembre de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI